Nóg ‘n polisieman in Oscar Pistorius-saak bedankOscar Pistorius Foto: ryanseacrest.com Kol. Schoombie van Rensburg van die polisie, wat beheer geneem het van die misdaadtoneel nadat Oscar Pistorius glo sy vriendin Reeva Steenkamp, doodgeskiet het, het bedank, het die Sunday Times berig. Verskeie polisiebeamptes het aan die koerant gesê Van Rensburg, bevelvoerder van Boschkop-polisiestasie, was onder geweldige druk weens die brouwerk by die misdaadtoneel. Die Sunday Times het bekend gemaak dat ŉ noodsaaklike bewysstuk, die badkamerdeur waardeur Pistorius vir Steenkamp geskiet het, onverklaarbaar in Van Rensburg se kantoor gehou is. Die deur was glo vir ŉ week lank in die kantoor ná die skietvoorval op 14 Februarie 2013. Polisie-protokol vereis dat bewysstukke in ŉ veilige stoorkamer gehou moet word. ŉ Polisiebeampte, wie se naam aan die Sunday Times bekend is, het gesê die deur is ŉ dag ná die skietery uit Pistorius se huis in Silver Woods Estate, in die ooste van Pretoria, verwyder. “Die deur was bedek met ŉ lyksak, plastiekkabels en kleefband. Dokumente by die Boschkop-polisiestasie toon dat dit by SAPS 13 [stoorkamer] ingeboek is, maar dit is in Van Rensburg se kantoor gehou,” het die beampte aan die Sunday Times gesê. “Om die waarheid te sê, dit het op die vloer voor sy lessenaar gelê en is eers ŉ week later verwyder.” Volgens die beampte het enigiemand in die polisiestasie in daardie stadium toegang gehad tot Van Rensburg se kantoor, en hulle het fakse vandaar gestuur en telefoonoproepe uit dié kantoor gemaak. Van Rensburg, wat vir langer as 30 jaar lank in die polisie was, ontken dat sy bedanking verband hou met die saak en sê dat hy die polisie verlaat om sakebelange na te volg. Van Rensburg is die tweede polisiebeampte van Boschkop-polisiestasie wat bedank sedert die skietery. “My besluit het niks te doen met die Oscar-saak nie, en ek kan dit nie bespreek nie, aangesien die saak nog in die hof moet voorkom,” het hy aan die koerant gesê. Die oorspronklike ondersoekbeampte, Hilton Botha, het bedank nadat Pistorius se verdedigingspan hom verneder het tydens die aansoek om borgtog. Adv. Barry Roux het Botha gekritiseer oor sy gedrag by die misdaadtoneel insluitend dat hy nie beskermende bedekking oor sy skoene aangetrek het nie. Botha is ook aangekla van poging tot moord. Die polisie het bevestig dat sewe aanklagte van poging tot moord nog hangende is. Botha het in 2011 glo skote op ŉ minibustaxi gevuur terwyl hy die voertuig wou aftrek. Sewe mense was in daardie stadium in die taxi. -SAPA